9. aprillil Postimehes Alo Lõhmuse intervjuu Rein Taageperaga ("Majandussurutis suurendab etnilisi pingeid Eestis"). Arutelu parlamentarismi viletsast mainest Eestis, ootustest demokraatia suhtes ja Eesti valimissüsteemi hädadest. Maailmanimega politoloog Taagepera rõhutab: "Selle valimissüsteemi tegemisel jäeti mind täiesti kõrvale." Taagepera hinnangul seisab Eestil, nagu ka kogu maailmal, ees suur majanduskriis. Ta leiab, et Eesti valitsus pole selles olukorras tegutsenud adekvaatselt: "Ansipi suurimaid möödalaskmisi on, et ta on hea majanduse ja eelmise aasta aprillisündmuste varal saadud tugeva poliitilise olukorra najal liugu lasknud. Poliitiline kapital on asi, mis rikneb peaaegu sama kiiresti kui kala." Ta ütleb, et Ansip on selle kapitali ära raisanud, tegemata ebapopulaarseid otsusi, nagu valimissüsteemi muutmine, teadmistepõhise majandusega tegelemine ja etnilistele küsimustele keskendumine pärast Pronksiööd. Taagepera: "Minu järeldus oli, et nüüd on aeg teha tugevuse seisukohast selliseid samme, mida muidu ei saaks teha, sest mõned mitte-eestikeelsed võtaksid seda nõrkuse märgina. Möödunud aastal olnuks aeg muuta kodakondsusnõudeid paindlikumaks, selle asemel et nüüd olla üllatunud, et Moskva on osanud teha midagi, mis teeb Eesti kodakondsuse vähem ihaldatavaks." Taagepera ennustab, et majandussurutise tingimustes etnilised pinged suurenevad, ning kahetseb, et eestlased ei oska käituda "isandrahvana", vaid teevad samu rumalaid vigu nagu venelased omal ajal, kui eestlased olid siin maal teisejärgulised.